S-688/2010

Ár 2010, fimmtudaginn 18. nóvember, er á dómþingi héraðsdóms Reykjavíkur, sem háð er í Dómhúsinu við Lækjartorg af P-kk-þgf G-kk-þgf, héraðsdómara, kveðinn upp dómur í sakamálinu nr. 688/2010: Ákæruvaldið (S-kk-nf F-kk-nf S-kk-nf) gegn S-kk-þgf A-kk-þgf B-kk-þgf (S-kk-nf K-kk-nf K-kk-nf hdl.) sem tekið var til dóms hinn 12. nóvember sl., að aflokinni aðalmeðferð.

Málið er höfðað með ákæru lögreglustjórans á höfuðborgarsvæðinu, dagsettri 19. október sl. á hendur ákærða, S-kk-þgf A-kk-þgf B-kk-þgf, kt. 000000-0000, Eyrarvegi 48, Selfossi, „fyrir eftirtalin brot:

I. (007-2009-57972)

Fyrir umferðarlagabrot, með því að hafa að morgni mánudagsins 21. september 2009 ekið bifreiðinni LM-586, óhæfur um að stjórna henni örugglega vegna áhrifa slævandi lyfja og ávana- og fíkniefna (amfetamín í blóði 185 ng/ml., nítrazepam 60 ng/ml.) og án þess að hafa öðlast ökuréttindi, um Dalshraun í Hafnarfirði, uns lögregla stöðvaði aksturinn við fyrrnefnda götu.

Telst þetta varða við 2. mgr. 44. gr. og 1. og 2. mgr. 45. gr. a., sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006.

II. (007-2009-60127)

Fyrir þjófnað, með því að hafa miðvikudaginn 30. september 2009 farið inn í kennslustofu 204 í Verzlunarskóla Íslands við Ofanleiti 1 í Reykjavík og stolið þaðan fartölvu af gerðinni Macbook Pro, svartri úlpu, farsíma af gerðinni Samsung og tónhlöðu.

Telst þetta varða við 244. gr. almennra hegningarlaga nr. 19/1940.

III. (007-2009-62127)

Fyrir umferðarlagabrot, með því að hafa að morgni fimmtudagsins 8. október 2009 ekið bifreiðinni RF-350, óhæfur um að stjórna henni örugglega vegna áhrifa ávana- og fíkniefna (amfetamín í blóði 420 ng/ml.) og án þess að hafa öðlast ökuréttindi um bifreiðastæði við Fífusel í Reykjavík.

Telst þetta varða við 1. og 2. mgr. 45. gr. a., sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.“

Málavextir

I. og III. kafli ákæru

Ákærði hefur skýlaust játað að hafa framið þá verknaði sem greinir í þessum ákæruköflum. Er hann þar með orðinn sekur um þau brot sem lýst er í þessum ákæruliðum og telst hafa brotið gegn þeim refsiákvæðum sem tilfærð eru við þá.

II. kafli ákæru

Ákærði kannast við að hafa komið í verslunarskólahúsið í umrætt sinn en hann neitar því að hafa stolið þar nokkru. Meðal gagna málsins eru myndir úr eftirlitsmyndavél sem starfsmaður skólans hefur borið að séu úr í umrætt sinn í skólanum, m.a. af gangi fyrir framan skólastofu sem talið er að stolið hafi verið úr. Hann kannast ekki við að myndirnar séu af honum. Hann segist ekki muna hvaða erindi hann átti í skólann og ekki muna hvort hann fór inn í umrædda skólastofu.

Dómarinn hefur skoðað þessar myndir, bæði á pappír og eins af geisladiski. Verður ekki fullyrt að sá maður sem þar sést sé sami maður og dómarinn hitti í réttinum. Er bæði á það að líta að myndir þessar eru óskýrar, ár er liðið frá atvikinu og ákærði eftir það verið í fangelsi við góðan aðbúnað og eins hitt að engar myndir eru í málinu af honum og fatnaði hans þegar hann var yfirheyrður til samanburðar þessar myndir. Er því ósannað gegn neitun ákærða að hann eigi sök á þjófnaðinum. Ber að sýkna hann af þessum ákærulið.

Viðurlög og sakarkostnaður

Refsing ákærða þykir hæfilega ákveðin 280.000 króna sekt og komi 14 daga fangelsi í stað sektarinnar, greiðist hún ekki innan 4 vikna frá dómsbirtingu.

Dæma ber ákærða til þess að sæta sviptingu ökuréttar í 3 ár frá dómsbirtingu að telja.

Loks ber að dæma ákærða til þess að greiða verjanda sínum, S-kk-þgf K-kk-þgf K-kk-þgf, hdl., 50.000 krónur í málsvarnarlaun, en jafnframt að 50.000 króna málsvarnarlaun skuli greiðast verjandanum úr ríkissjóði. Málsvarnarlaunin dæmast með virðisaukaskatti.

Annan sakarkostnað, 248.841 krónu, ber að dæma ákærða til þess að greiða.

DÓMSORÐ:

Ákærði, S-kk-nf A-kk-nf B-kk-nf, greiði 280.000 króna sekt og komi 14 daga fangelsi í stað sektarinnar, greiðist hún ekki innan 4 vikna frá dómsbirtingu.

Ákærði sæti sviptingu ökuréttar í 3 ár frá dómsbirtingu að telja.

Ákærði greiði verjanda sínum, S-kk-þgf K-kk-þgf K-kk-þgf, hdl., 50.000 krónur í málsvarnarlaun, en 50.000 króna málsvarnarlaun greiðist verjandanum úr ríkissjóði.

Ákærði greiði 248.841 krónu í annan sakarkostnað.

P-kk-nf G-kk-nf